Twee rowers tydens rooftog geskietArgieffoto: ER24 Twee mans is laat Woensdagaand in ŉ Pietermaritzburg-hospitaal opgeneem nadat hulle in ŉ skietvoorval gewond is. Werner Vermaak, ER24-woordvoerder, sê die voorval het glo in Kerkstraat in dié stad plaasgevind. Volgens Vermaak was die polisie reeds op die toneel toe die nooddienste daar aangekom het. Die twee gewonde mans is glo die verdagtes wat ŉ winkel in die area wou beroof het. Hulle is vermoedelik deur die eienaar geskiet. Vermaak sê die polisie het egter in dié stadium nie meer inligting oor die voorval nie. ŉ Ondersoek na die voorval duur voort.